Nõukogu otsus,

13. detsember 1982,

mis käsitleb liikmesriikide ja ühenduse institutsioonide koostöö kooskõlastamist, et hinnata ühenduse institutsioonidevahelise teabesüsteemi vajalikkust ning koostada ettepanekud selle loomiseks

(82/869/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 235,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

andmetöötluse, tekstitöötluse ja sidevahendite ühendamine on kaasa toonud uued infotehnoloogiad, mida võiks kasutada ühenduse töö korraldamiseks, eelkõige ühenduse institutsioonide ja liikmesriikide haldusasutuste vahelises üha suurenevas teabevahetuses;

uute infotehnoloogiate kooskõlastamatu kasutuselevõtt ühenduse institutsioonides ja liikmesriikide haldusasutustes toob kaasa teabe vaba liikumise uute tõkete ohu;

kasutusvõimaluste ja kasutajate vajaduste selge määratlemine ühenduse institutsioonides ja liikmesriikide haldusorganites peaks aitama luua infosüsteemidega seotud tehnilisi eeskirju, mis ei ole tootjaspetsiifilised, ning laiendada avalikke sidevõrke ja nende kasutamist infosüsteemide huvides; seepärast võib eeldada, et see looks tööstusele innovatsioonisoodustusi;

seepärast on vaja kehtestada kooskõlastusprotseduur, mille eesmärk on kindlaks määrata ühenduse institutsioonide ning vastavate siseriiklike võimuorganite vajadus uute infotehnoloogiate järele ning sõlmida ühised teabevahetuse kokkulepped, mis ei ole tootjaspetsiifilised ning on vastavuses rahvusvahelise standardimisega;

kuna otsuse vastuvõtmiseks vajalikke konkreetseid tegevusvolitusi asutamislepinguga ette nähtud ei ole, tuleb tugineda asutamislepingu artiklile 235,

ON VASTU VÕTNUD JÄRGMISE OTSUSE:

Artikkel 1

Liikmesriigid ja komisjon kooskõlastavad oma tegevust järgmistes valdkondades:

1) vajaduste kindlakstegemine ja hindamine;

2) vajaduse korral projekteerimis- ja teostamisprogrammi ettevalmistamine;

3) ühiste teabevahetuse kokkulepete sõlmimine, mis ei ole tootjaspetsiifilised ning on vastavuses rahvusvahelise standardimisega,

et luua ühenduse ühtne institutsioonidevaheline teabesüsteem (INSIS), mis võimaldab kasutada uusi elektroonilisi tehnoloogiaid ühenduse institutsioonide juhtorganite ja liikmesriikide haldusasutuste teabevahetuseks. Kõnealuses kooskõlastamises kutsutakse osalema teisi ühenduse institutsioone ja asutusi. Komisjon vastutab kooskõlastamise korraldamise eest nõuandekomitee kaudu, millesse kuuluvad liikmesriikide ja ühenduse institutsioonide ja asutuste esindajad ning mille volitused on sätestatud lisas.

Artikkel 2

Artiklis 1 nimetatud töö lõpuleviimisel esitab komisjon aruande nõukogule ja parlamendile ning esitab hiljemalt 12 kuu jooksul alates käesoleva otsuse jõustumisest ettepanekud, mida ta vajalikuks peab.

Artikkel 3

Käesolev otsus jõustub selle Euroopa Ühenduste Teatajas avaldamise kuupäeval.

Brüssel, 13. detsember 1982

Nõukogu nimel

eesistuja

U. Ellemann-Jensen

[1] EÜT C 125, 17.5.1982, lk 170.

[2] EÜT C 343, 31.12.1981, lk 4.

--------------------------------------------------

LISA

NÕUANDEKOMITEE

VOLITUSED

1. Peamised ülesanded

1.1. Peaülesanne

Nõuandekomitee peaülesandeks on toetada komisjoni järgmistes valdkondades:

- vajaduste kindlakstegemine ja hindamine,

- vajaduse korral projekteerimis- ja teostamisprogrammi ettevalmistamine;

- ühiste teabevahetuse kokkulepete sõlmimine, mis ei ole tootjaspetsiifilised ning on vastavuses rahvusvahelise standardimisega,

et luua ühenduse teabesüsteem (INSIS).

1.2. Lisaülesanded

Nõuandekomitee lisaülesanded on muu hulgas järgmised:

1.2.1. aidata komisjonil kindlaks teha olemasolevaid ja potentsiaalseid vajadusi,

1.2.2. aidata komisjonil kindlaks teha seonduvad infotehnoloogiaprojektid, mida teostatakse liikmesriikides ja ühenduse institutsioonides,

1.2.3. nõustada komisjoni INSISe projekti eesmärkide ja rakenduseelistuste vallas,

1.2.4. nõustada komisjoni INSISe plaanide ning liikmesriikides ja ühenduse institutsioonides toimuva seonduva tegevuse kooskõla osas,

1.2.5. nõustada komisjoni INSISega seotud standardite vallas,

1.2.6. nõustada komisjoni postiasutuste ja tööstusega eelneva kooskõlastamise vallas.

2. Koosolekute sagedus

Ligikaudu kahekuuliste ajavahemike järel.

3. Töö kestus

Ligikaudu kaheksa kuud.

4. Osalejad

Kuni kolm esindajat igast liikmesriigist ning igast ühenduse institutsioonist, kusjuures iga delegatsiooni liikmed valdavad võimalikult suures ulatuses asjassepuutuvaid erialavaldkondi (infotehnoloogia, kasutajate vajadused jne).

Sekretariaaditeenuste eest hoolitseb komisjon.

--------------------------------------------------